На основу члана 15. Закона о јавном здрављу („Службени гласник РС“, број 15/16), члана 38. Закона о правима пацијената („Службени гласник РС“, број 45/2013), члана 32. став 1. тачка 6. Закона о локалној самоуправи („Службени гласник РС“, број 129/07 и 83/14-др. закон) члана 41. и 138. Статута Општине Владичин Хан („Службени гласник Пчињског округа“ број 21/08 и 8/09 и „Службени гласник Града Врања“ број 11/13) и члана 128. Пословника Скупштине општине Владичин Хан („Службени гласник Града Врања“, број 12/14 – пречишћен текст и 22/15), Скупштина општине Владичин Хан, на седници одржаној дана 22.10.2016. године, донела је

**ОДЛУКУ О ИЗМЕНИ И ДОПУНИ ОДЛУКЕ**

 **О ОБРАЗОВАЊУ САВЕТА ЗА ЗДРАВЉЕ**

**Члан 1.**

Овом Одлуком врши се измена и допуна Одлуке о образовању Савета за здравље („Службени гласник Града Врања“, број 41/13).

**Члан 2.**

 Мења се назив Одлуке тако да гласи: „Одлука о образовању Савета за здравље Општине Владичин Хан“.

**Члан 3.**

 У члану 1. иза речи „Савета за здравље“, додају се речи „Општине Владичин Хан“, а иза речи „заштите права пацијената“, додају се речи „и послове из области деловања јавног здравља“.

**Члан 4.**

Иза члана 2. додаје се члан 2.а, који гласи:

 „Савет за здравље обавља и одређене послове из области деловања јавног здравља, и то:

1) међусекторску сарадњу, координацију, подстицање, организацију и усмеравање спровођења активности у области деловања јавног здравља на локалном нивоу, заједничком активношћу са органом аутономне покрајине, јединицом локалне самоуправе, носиоцима активности и другим учесницима у систему јавног здравља;

2) прати извештаје института и завода за јавно здравље о анализи здравственог стања становништва на територији Општине Владичин Хан која за то наменски определи средства у оквиру посебних програма из области јавног здравља из члана 14. Закона о јавном здрављу, као и предлаже мере за њихово унапређење, укључујући мере за развој интегрисаних услуга у локалној самоуправи;

3) доноси предлог плана јавног здравља на локалном нивоу, који усваја Скупштина општине Владичин Хан и прати његово спровођење кроз посебне програме из области јавног здравља;

4) иницира и прати спровођење активности промоције здравља и спровођења мера за очување и унапређење здравља, спречавања и сузбијања заразних и хроничних незаразних болести, повреда и фактора ризика на територији Општине Владичин Хан кроз посебне програме из области јавног здравља;

5) даје мишљења на извештај о остваривању посебног програма у области јавног здравља, које доноси јединица локалне самоуправе;

6) учествује у различитим областима деловања јавног здравља у кризним и ванредним ситуацијама из члана 11. Закона о јавном здрављу;

7) јача капацитете носилаца активности и учесника у областима деловања јавног здравља;

8) обавештава јавност о свом раду;

9) даје подршку раду и развоју носиоца активности и учесника у систему јавног здравља на својој територији, у складу са законом;

10) извештава јединице локалне самоуправе и завод односно институт за јавно здравље о свом раду у областима деловања јавног здравља.“

**Члан 5.**

Члан 4. мења се и гласи:

„Савет чине укупно 7 чланова и то: 2 представника локалне самоуправе, 2 представника здравствених установа са територије Општине Владичин Хан, представник удружења грађана из реда пацијената, представник надлежне филијале Републичког фонда за здравствено осигурање, представник надлежног Завода за јавно здравље“.

**Члан 6.**

Одлука ступа на снагу осмог дана од дана објављивања у „Службеном гласнику Града Врања“.

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-104/15/2016-01**

 **ПРЕДСЕДНИЦА, Данијела Поповић**